Oprah Winfrey (jina la kuzaliwa Orpah Gail Winfrey; alizaliwa 29 Januari 1954) ni mjasiriamali wa media, mwigizaji, mtayarishaji, na mfadhili nchini Marekani. Winfrey anajulikana zaidi kwa kipindi chake cha runinga anapoongea na wageni wake kinachojulikana kama Oprah Winfrey Show chenye watazamaji wengi. Pia aliigiza katika filamu kadhaa zikiwa ni pamoja na The Colour Purple, The Butler na A wrinkle in time. Winfrey alizaliwa mnamo Januari 29, 1954 huko Kosciusko, Mississippi. Aliitwa "Orpah" kwa jina la mhusika katika Kitabu cha Ruthu. Watu walimwita "Oprah" kwa kosa, akaamua kukubali jina hilo na kulitumia. Mama yake, Vernita Lee, aliyefanya kazi ya mtumishi kwenye nyumba za watu, alimzaa wakati hajiolewa. Vernita alishindwa kumlea, kwa hiyo aliishi miaka kadhaa kwa bibi yake na baadaye aliishi kwa muda na baba yake, Vernon Winfrey. Alipata mimba alipokuwa na miaka 14 lakini mtoto wa kiume alizaliwa mapema akafa mara moja. Aliposoma shule ya sekondari alianza tayari kusoma habari kwenye kituo cha redio. Mwaka 1971 alipokewa katika mradi wa msaada wa masomo kwenye Chuo Kikuu cha Tennessee aliposoma mawasiliano. Alianza kufanya kazi katika redio na runinga huko Nashville.